Stellenbosch-bylmoorde: Verhoor begin sonder opnamesHenri van Breda. Foto: Maroela Media Dit volg nadat regter Siraj Desai aanvanklik Maandagoggend beslis het die media mag die hofverrigtinge opneem. Hy het gelas dat bewysstukke nie afgeneem mag word nie en dat Marli, Henri se suster, glad nie sonder toestemming afgeneem mag word nie. Van Breda se regspan het egter kapsie gemaak hierteen en die saak is toe tot 11:30 uitgestel. Sy regspan het aangevoer hulle wil teen die uitspraak appelleer. Hulle voer aan die uitsaai van beeldmateriaal sal ŉ negatiewe impak op die verhoor hê. Desai het gesê hy wil hê die verhoor moet vandag voortgaan en daar is toe besluit dat Van Breda se verhoor om 14:15 sal begin en dat die media geen verrigtinge mag opneem nie. Die media se aansoek is uitgestel tot ŉ ander datum. Van Breda sal na verwagting pleit wanneer sy verhoor vanmiddag begin, 26 maande ná die opspraakwekkende moorde op Martin (54), Teresa (55) en Rudi van Breda (22) die aand van 26 Januarie 2015 op die De Zalze-gholflandgoed buite Stellenbosch. Hy is meer as ŉ jaar ná die moorde in hegtenis geneem en in Junie 2016 op borgtog van R100 000 vrygelaat. Die saak is al verskeie kere uitgestel aangesien selfoonrekords en DNS-verslae nog uitstaande was. Die staat beweer Van Breda het ŉ byl gebruik om die drie lede van sy gesin dood te maak. Marli (toe 16 jaar oud) is met kritieke beserings na ŉ hospitaal gehaas en het die aanval oorleef. Die staat beweer verder Van Breda het aan die moordtoneel gepeuter, homself leed aangedoen en valse inligting aan die polisie verskaf om hulle te mislei. Hy staan tereg op drie aanklagte van moord, een van poging tot moord en ŉ aanklag van regsverydeling. Lees alle vorige berigte oor die De Zalze-saak op Maroela Media.